Centralmagterne
Centralmagterne er den gængse betegnelse for Tyskland og dets allierede i 1. Verdenskrig: Østrig-Ungarn, Osmannerriget (fra 29.10.1914) og Bulgarien (fra 11.10.1915).
Tættest var forholdet mellem Tyskland og Østrig-Ungarn, der havde været allierede siden 1879, og hvor den militære alliance blev styrket af et kulturelt fællesskab. Selv om Italien havde været allieret med Tyskland og Østrig-Ungarn i Tripelalliancen siden 1882, valgte den italienske regering i 1914 at holde sig neutral med henvisning til at alliancen var defensiv. I maj 1915 gik Italien ind i krigen på Ententemagternes side. På samme måde valgte Rumænien, der siden 1883 havde været tilknyttet Tripelalliancen at holde sig neutral i 1914 og siden – i august 1916 – slutte sig til Ententemagternes krig mod Bulgarien, Tyskland og Østrig-Ungarn.